Kitala, Josephine Marura (2011-03)
AFRIKAANSE OPSOMMING: Hierdie studie het ten doel gehad om te bepaal of die MIV/VIGS-portieropleidingsprogram impak gehad het op die bestuurswyse van MIV/VIGS by die Keniase Hawe-owerheid. Dit het ook probeer vasstel hoe doeltreffend die portieropleidingsprogram binne die maatskappy is as dit uit die hoek van ‘n portieropvoedkundige in oënskou geneem word. Die studie het nie-eksperimentele, kwantitatiewe navorsing behels en die opname-metode is vir die doel daarvan ingespan. Die studie is gerig op 75 werknemers van die Keniase Hawe-owerheid wie se ouderdom tussen 20 en 55 jaar gewissel het. Dertig manlike en vroulike werknemers wat portieropleidingsessies meegemaak het, 30 (dertig)wat nie sulke sessies gehad het nie, en 15 (vyftien) opgeleide portieropvoedkundiges verbonde aan die hoofkantoor van die Keniase Hawe-owerheid in Mombasa, Kenia, het aan dié studie deelgehad. Hulle is na willekeur vir die studie gekies. Data is deur middel van ‘n vraelys ingewin wat uit twee stelle vrae bestaan het – een vir voltooiing deur respondente wat die portieropleidingssessies meegemaak het asook diegene wat dit nie bygewoon het nie, en die ander wat deur die opgeleide portieropvoedkundiges beantwoord is. Data-analise is deur middel van SPSS uitgevoer met tabelle wat in SPSS gegenereer en uitsetkaarte wat in MS Excel gedoen is. Die antwoorde wat die respondente verskaf het, het insig gebied oor die kennis en ingesteldhede teenoor MIV/VIGS van die geteikende groep as gevolg van hulle deelname al dan nie in die portieropleidingsprogram terwyl die antwoorde van die opgeleide portieropvoedkundiges toegepas is om te evalueer hoe doelmatig die program – uit hulle perspektief beskou – was. Hoewel afleibare statistiese analise nie gedoen is nie, wil dit voorkom of die bevindinge daarop dui dat die MIV/VIGS-portieropleidingsprogram die kennisvlakke van respondente verhoog het en deelnemers se ingesteldheid teenoor MIV/VIGS positief beïnvloed het. Dit is egter nodig dat ‘n soortgelyke studie as dié op groter skaal gedoen word om of die bevindinge van hierdie studie te bevestig of te verwerp, asook om die impak van die portieropleidingsprogram in ‘n werkplek te bepaal.
Please refer to this item in SUNScholar by using the following persistent URL: http://hdl.handle.net/10019.1/6706